בית הספר לאיסוף קרבי

בית הספר להגנת הגבולות הוא בסיס ההדרכה החיילי של חיל האיסוף הקרבי ומערך הגנת הגבולות של צה"ל ובו מתבצעות הכשרות לתפקידים השונים בחיל. כמו כן מתבצעות בו שלב הטירונות והאימון המתקדם של הגדודים המעורבים והאימון המתקדם (צמ"פ) של גדוד השריון 198. בית הספר שוכן במחנה מגן סיירים ובראשו עומד מפקד בדרגת אל"ם הכפוף למפקד מערך הגנת הגבולות (מ. מה״ג, קאס"ר לשעבר)

היסטוריה

ראשיתו של בית הספר במו"ס (המרכז למודיעין וסיור), מחנה שמוקם בין שטחי אש בסמוך לקיבוץ צאלים תחת בסיס האימונים ליחידות השדה (באלי"ש, מל"י) ושימש להכשרות שונות לתפקידי מודיעין קרבי. המחנה נקרא על שמו של אל"ם דרור וינברג, מי שהיה מפקד מו"ס בעבר ונהרג באירוע ציר המתפללים ב-2002 בעת שהיה מח"ט חברון.
כשנה לאחר הקמת חיל מודיעין השדה (מוד"ש), בינואר 2001, הפך לבית הספר למודיעין שדה (ובראשי תיבות: ביסלמ"ש) ונערכו בו ההכשרות וקורסי הפיקוד של לוחמי האיסוף והתצפיתניות שיועדו לשרת בשלושת גדודי החיל הפיקודיים. במקביל התבצעה בו הכשרת כוח האדם למחלקות המודיעין בדרג הנפרס (קורס מש"קי מודיעין וקורס קמ"נים). בשנת 2006 נפתחה בו לראשונה טירונות לוחמים (רובאי 03 ורובאי 04). עד אותה עת עברו לוחמי החיל טירונות בבית הספר להנדסה צבאית בצוקי עובדה והגיעו לצאלים לשלב האימון המתקדם.
בעקבות ההתרחבות המשמעותית שעבר החיל ובין היתר בגלל מחסר בשטחי אש זמינים עבר בית הספר במאי 2009 למחנה מגן סיירים שבבקעת סיירים, צפונית לאילת. המחנה שימש עד לאותו הזמן חלק מבית הספר לשריון (עוצבת בני חיל) וההכשרות שהתבצעו בו עברו למחנה שיזפון (חטיבה 460), שחווה תנופת בנייה גדולה באותה העת.
מחנה מגן סיירים נבנה בשנות ה-80 על ידי האמריקאים כחלק מיישום הסכם השלום בין ישראל למצרים כפיצוי על אובדן שטחי אש רבים של צה"ל עם פינוי חצי האי סיני, יחד עם ארבעה בסיסי הכשרה נוספים באזור (מחנות חיון, עובדה, צוקי עובדה ושיזפון) המאופיינים כולם בסימן הכר בולט – צנרת הממוקמת מעל לקרקע ומשמשת מערכת שבילים מוצלים. מחנה סיירים בעל צורה ייחודית עם רחבות ייעודיות לטנקים. המחנה נקרא על שמו של אלוף קלמן מגן, קצין שריון ומפקד עוצבת סיני במלחמת יום הכיפורים, בשילוב השם סיירים אותו נתן לאזור זאב וילנאי, מגדולי חוקרי ארץ ישראל, כ"ציון לסיירי צה"ל שצעדו בראש הלוחמים וסיירו את הדרך לפניהם" במבצע עובדה לכיבוש אילת – למעשה, גלגולו הראשון של המודיעין הקרבי בצה"ל.
מאמצע שנות ה-80 ועד ספטמבר 2009 שימש המחנה כבסיס הכשרת מקצועות הטנק  והכשרת מדריכות שריון(קמ"ד) הראשי של חייל השריון - ביסל"ש, במסגרת חטיבה 454 (עוצבת בני חיל).

בספטמבר 2009, עם ההחלטה על השבת האחריות על מחלקות המודיעין בדרג הנפרס לחיל המודיעין ושינוי שם החיל לחיל האיסוף הקרבי, שינה בהתאמה בית הספר את שמו לבית הספר לאיסוף קרבי (ובקיצור: ביסל"ק) וחנך תג יחידה חדש. במקביל, הועברו הכשרות מש"קי וקציני המודיעין לבית הספר למודיעין במחנה גלילות (בה"ד 15).

בית הספר כיום

בראש בית הספר עומד אל"ם אייל רוסו שנכנס לתפקידו בשנת 2017. הוא החליף בתפקיד את אל"ם עודד הלוי שכיהן כמפקד היחידה משנת 2014, לפניו פיקד על בית הספר אל"ם טל בראון.
כיום מתקיימות בבית הספר מסלולי ההכשרות ללוחמי האיסוף (טירונות ואימון מתקדם), קורס מדריכות איסוף קרבי במגמות השונות, קורס תצפיתניות ובקא"סיות (בקרית איסוף יבשתית) (טירונות וקורס מקצועי) לגזרות השונות, קורס מפקדי איסוף ללוחמים וקורס מפקדות לתצפיתניות וכן השלמה חיילית משותפת לקורס קצינים. בנוסף, מהווה בית הספר מוקד ידע בתחומי האיסוף הקרבי ומתקיימים בו קורסים מקצועיים שונים.
במחזור הטירונים של אוגוסט 2011 נפתחה בבית הספר טירונות לוחמים ברמת רובאי 05.
באוגוסט 2017 הוקם בבסיס בא"ח לגדודי הגנת הגבולות בו הם מוכשרים לרמת רובאי 07
.